Preşedintele sârb Aleksandar Vucic a declarat duminică seara că Pristina a fost admisă ca membru asociat în Adunarea parlamentară a NATO şi că acesta este un alt motiv pentru care Belgradul nu va adera niciodată la Alianţa Nord-Atlantică, informează luni agenţia de presă Tanjug.
Declarația a fost făcută în timpul unei ceremonii de stat pentru comemorarea victimelor agresiunii NATO asupra Serbiei din 1999.
"Mulţumim - acum ştim că noi nu vom adera niciodată la NATO şi că ne vom apăra şi proteja neutralitatea noastră militară. Iar când îi veţi admite (Kosovo) în Consiliul Europei, noi vom avea şi pentru asta un răspuns. S-a zis cu minciunile voastre, sancţiuni împotriva Pristinei şi toate celelalte. Lor le-aţi dat totul şi în schimb aţi pedepsit Serbia pe măsură", a declarat Aleksandar Vucic la Prokuplje, în sudul Serbiei.
Mesajul a fost adresat celor pe care el i-a numit "falşii prieteni" ai Serbiei.
"Ei nu ne pot lua dreptul de a trăi pentru ţara noastră şi de a iubi libertatea mai presus de orice", a spus el.
Preşedintele sârb a declarat că Serbia nu va accepta niciodată ca provincia Kosovo-Metohia să fie separată de ea.
Serbia va lupta cu orice are la dispoziţie pentru a-şi păstra teritoriul şi va şti cum să se protejeze şi să se apere, a adăugat Vucic.